Beda strajk nazzjonali ta’ 24 siegħa fit-Turkija bi protesta kontra l-kundizzjonijiet fil-minjieri tal-faħam wara li splużjoni f’dik ta’ Soma, mal-250 kilometru fin-nofsinhar ta’ Istanbul, ħalliet mill-inqas 282 minatur mejta. Mal-100 oħra għadhom maqbuda taħt it-terrapien wara li nhar it-Tlieta sploda apparat tal-elettriku li wassal biex parti mill-minjiera tiġġarraf. Uffiċjali tal-unions tal-ħaddiema jargumentaw li l-privatizzazzjoni tal-minjieri wasslu biex il-kundizzjonijiet li qed joffri l-privat jagħmlu x-xogħol aktar perikoluż. Sadanittant, il-pulizija wżaw il-gass tad-dmugħ u fetħu l-ilma fuq eluf ta’ dimostranti f’Istanbul u Ankara li pprotestaw u qed jitolbu r-riżenja tal-gvern wara l-agħar diżastru fl-industrija tal-minjieri. Il-qraba tal-mejta pprotestaw kontra l-Prim Ministru Recep Tayyp Erdogan, u taw daqqiet ta’ sieq lil karozza li kien fiha. Fuq Twitter inqtal li huwa kellu jistenna f’supermarket minħabba l-għadab tal-folla li tefgħet fuqu r-responsabbiltà ta’ nuqqas ta’ sigurtà fil-minjieri. Dalgħodu beda wkoll luttu nazzjonali ta’ tlett ijiem. Fl-inħawi tal-minjiera għad hemm ħafna qraba ta’ dawk mitlufa, kollha mnikkta għax qed tonqos dejjem aktar it-tama li dawn għadhom ħajjin. Il-ħidma tas-selvataġġ għadha għaddejja.